༄༅། །མཉྫུ་གྷོ་ཥ་མངྒལ་ཤྲཱི་མ་ཏོ་བ་དཱ་ན་པལླ་ཤོ་བྷི་ན།
༄༅། །མཉྫུ་གྷོ་ཥ་མངྒལ་ཤྲཱི་མ་ཏོ་བ་དཱ་ན་པལླ་ཤོ་བྷི་ན།
༄༅། །འཇམ་དབྱངས་བཀྲ་ཤིས་དཔལ་ལྡན་གྱི་རྟོགས་པ་བརྗོད་པའི་ཡལ་འདབ།
༄༅། །གང་ཡང་ལེགས་པར་སྦྱངས་པའམ་མཐུ་དང་ལྡན་པ་ནི་མང་དུ་སྨྲ་བའི་རྣམ་དཔྱོད་དང་། བློ་གྲོས་ཀྱི་སྤྱན་ལྷག་པར་ཡངས་པའམ་ཞེས་མཁས་པའི་རིང་ལུགས་གདགས་པ་ལ་ཡིད་རབ་ཏུ་གཞོལ་བར་བྱའོ། །དེའང་འདི་སྐད་ཅེས་ཐོས་ཏེ། འཇམ་པའི་དབྱངས་བཀྲ་ཤིས་དཔལ་ལྡན་ཉིད་གང་དུ་འཁྲུངས་པའི་ཡུལ་ནི། བསམ་ཡས་སུ་ལུག་གི་ལོ་ཡབ་ཡུམ་སྐལ་ལྡན་ལ་སྐུ་བལྟམས་ལ། རབ་ཏུ་མ་བྱུང་གོང་ཕར་ཕྱིན་གྱི་གཞུང་འཛིན་པའི་དུས་ན་མནལ་ལམ་དུ་བྱང་ཆུབ་ཆེན་པོའི་དྲུང་དུ་མཇལ་བ་ལ་བྱོན་པས་ཕྱག་བརྐྱངས་བྱུང་བ་ལ་འཇུས་པ་ན་ཕྱག་ལ་དྲོད་ཆེན་པོ་འབར་བ་གཅིག་བྱུང་གསུངས། འཇམ་དབྱངས་དཀར་པོའི་སྒྲུབ་པ་མཛད་ཚེ། མནལ་ལམ་དུ་གཙུག་ལག་ཁང་གཅིག་ཏུ་བྱོན་པས། འཇམ་དཀར་བཞེངས་ནས་རྡོ་རྗེ་སྤྱི་བོར་བཞག་དྲིལ་བུ་ཡང་ཡང་ཡང་བསིལ་བྱུང་པས། བདག་ལ་དབང་བསྐུར་བ་ཡིན་པ་འདུག་སྙམ་པ་བྱུང་གསུངས། སྤྱན་རས་གཟིགས་མི་དཀར་པོའི་རྣམ་པར་བྱོན་ནས། རྟའི་མིང་རྒྱལ་པོའི་སར་འགྲོ་དགོས་པའང་སྲིད་ཅེས་སྨྲས་ནས་མི་སྣང་བར་སོང་། འདི་ལ་དྲུང་ཆེན་གྲགས་པ་དཔལ་བཟང་པོ་བས་རྒྱ་ཡུལ་དུ་གདན་འདྲེན་འོང་གསུང་བ་ཨེ་ཡིན་ཞུས་པས་ཚེ་འདི་ལ་མིན་གསུང་། །ཇི་ལྟའི་གནས་ལ་སྒྲིབ་མེད་སྤྱན། །ཇི་སྙེད་གཟིགས་པའི་མཐུ་ལྡན་པས། །ཇི་བཞིན་ལུང་གི་དེངས་གསལ་བ། །ཅི་ཙམ་གྱུར་ཚུལ་གཞན་དུ་འབྱུང་། །རྩེ་ཐང་དུ་རབ་ཏུ་བྱུང་ནས་གསང་ཕུར་ཐུགས་གཉེར་ལ་བྱོན། དེ་ནས་འདུལ་འཛིན་པ་ཤ་མི་སྨོན་ལམ་འོད་ཀྱིས་བཀའ་བརྒྱུད་པས་ཐག་མ་པ་ཆོས་ཀྱི་སེང་གེའི་བུ་ཆེན་སྤེལ་ཏེ་དགྲ་བཅོམ་པ་བརྩོན་འགྲུས་དབང་ཕྱུག་གི་གདན་ས་བ་སྐྱོར་མོ་ལུང་པའི་མཁན་ཆེན་བཀའ་བཞི་པ་བློ་གསལ་བ་ལ་འདུལ་བ་མདོ་རྩ་བ། འགྲེལ་པ་བཞི། ལུང་སྡེ་བཞི། སྦལ་ཏིའི་ཊིཀ་ཆེན། མངོན་པ་མཛོད་རང་འགྲེལ་དང་བཅས་པ་གསན། གནས་དེར་ནུབ་ཅིག་མནལ་ལམ་ན་བྲག་རི་མཐོན་པོ་ཅིག་གི་རྩེར། ས་སྐྱ་བ་གོང་མ་རྣམས་བྱོན་པའི་ལམ་འདི་ཡིན་ཟེར་བའི་སྤང་ལྗོངས་ཤིན་ཏུ་བདེ་བ་ཅིག་འདུག་པ་ལ་བྱོན་ནས་བྲག་རིའི་རྩེར་སླེབས་བྱུང་པས། སྐྱེ་བ་ཕྱི་མ་ལ་ལམ་འབྲས་ལ་ཕན་ཐོགས་ཆེན་པོ་འོང་པའི་རིགས་སུ་འདུག་གསུང་། ཕྱི་མའི་དུས་འདིར་ལམ་འབྲས་ཀྱི། །སྲོལ་ཆེན་བཅོ་བརྒྱད་ལེགས་ཕྱེ་ནས། །ཡང་ཡང་སྨྲ་བ་ལྷུར་ལེན་འདི། །གསལ་བར་དགོངས་པ་ཨེ་མ་མཚར། །ནུབ་གཅིག་མནལ་ལམ་དུ་མི་ནག་པོ་ཅིག་བྱུང་ནས་ཁྱོད་ལ་ང་དགོས་ཟེར་བ་ཨེ་ཡིན་ཟེར། དེ་ཡེ་ཤེས་མགོན་པོ་ཕྱག་དྲུག་པ་ཡིན་པར་དགོངས་སོ། །ནུབ་གཅིག་མི་ནག་པོ་གཅིག་ཀྵེ་ཏྲ་པཱ་ལ་ཡིན་ཟེར་ངའི་གཏོར་མ་འདིས་ཨེ་ཆོག་གསུངས་པས་དེ་ཀ་བྱས་པས་གཏོར་མ་ཐོབ། ཡིད་གདུང་བྱས་པས་ཆོག་ཟེར། ཁྱོད་ཀྵེ་ཏྲ་པཱ་ལ་ཡིན་ན་ཀྵེ་ཏྲ་པཱ་ལའི་རྣམ་འགྱུར་མི་འདུག་པ་གསུངས་པས། ཁྱེད་སྐྲག་དགོས་པ་ཡིན་ཟེར་ནས་ཕྱིར་སོང་པ་ན་ཀྵེ་ཏྲ་པཱ་ལའི་རྣམ་འགྱུར་ཇི་ལྟ་བ་བཞིན་བྱས་སོང་གསུངས། བསམ་ཡས་སུ་རྔོག་པའི་ཆོས་སྐོར་ཞུ་བའི་བླ་མ་རྔོག་པ་བྱང་ཆུབ་དཔལ་བ་གདན་འདྲེན་བཏང་བའི་ནུབ་ཐོག་ཁའི་འཇའ་རིས་ལ་གཅིག་གིས་དབྱུག་གུ་རྒྱབ་པའི་སྐད་ཀྱི་གྲངས་བྱས་པས་སོ་དྲུག་བྱུང་། བླ་མ་འབྱོན། རྒྱུད་སྡེ་སུམ་ཅུ་སོ་དྲུག་ཐོབ་ཟེར་བ་བྱུང་། དུད་གསོལ་རྗེས་གནང་མཛད་ནུབ་རྔོག་པ་བཞེངས་ནས་རྡོ་རྗེ་དང་དྲིལ་བུ་བསྣམས། དོ་ནུབ་ལས་རིག་པ་དྭངས་པ་མ་བྱུང་གསུང་ནས་ཐུགས་འུར་ཡུན་རིང་པོའི་བར་དུ་རྒྱུགས། དེ་ནས་ཙོང་ཁ་པ་ལ་མཁན་པོ་ཞུས། འདུལ་འཛིན་པ་གྲགས་པ་རྒྱལ་མཚན་ལ་ལས་ཀྱི་སློབ་དཔོན། རྒྱལ་ཚབ་དར་མ་རིན་ཆེན་ལ་གསང་སྟེ་སྟོན་པའི་སློབ་དཔོན་ཞུས་ཏེ། དད་པས་ཁ་སྐོང་བའི་དགེ་འདུན་ཉི་ཤུའི་དབུས་སུ་བསྙེན་པར་རྫོགས། ལུག་ལོ་སྣེའུ་གཞིས་ཀར་བཞུགས་པའི་ནུབ། མནལ་ལམ་དུ་དར་འབག་ལུད་པའི་འབག་སྨྲ་སེང་གི་ཆོས་སྡེ་བྱུང་ནས་ཕེབས་པའི་སྣང་བ་བྱུང་། ལྷ་གནམ་ཐེ་དཀར་པོ་ཡིན་ཟེར་བ་ཅིག་བྱུང་ནས། ཁྱེད་ཀྱི་འདིར་ཆོས་སྡེ་ཅིག་ཐོབ། ངས་ཁྱེད་ལ་བཙུན་པ་སྟོང་ཕྲག་ལྔ་འབུལ་ཟེར་བ་ཅིག་བྱུང་། དུས་ཕྱིས་འཕྱི་མོ་ཆོས་རྗེ་པའི་ཞལ་ནས། སྔར་ལྷ་གནམ་ཐེ་དཀར་པོས་བཙུན་པ་སྟོང་ཕྲག་ལྔ་འབུལ་ཟེར་བ་དེ་བསྙེན་རྫོགས་ཀྱི་མཁན་པོ་བྱས་པའི་གྲངས་ལ་བསམ་པར་འདུག་གསུང་། སྤྲེའུ་ལོ་དཔལ་ལྡན་འབྲས་སྤུངས་ཀྱི་ཆོས་སྡེ་བཏབ། མཚན་ཉིད་ཀྱི་གྲྭ་ཚང་དྲུག་གི་སློབ་དཔོན། སྔགས་པའི་སློབ་དཔོན་གཅིག་ཀྱང་བསྐོས། འབྲས་སྤུངས་སུ་ཉིན་ཅིག་འགའ་ཞིག་ལ་དུས་ཀྱི་འཁོར་ལོའི་རྒྱུད་དོན་གཅེས་པ་འགའ་ཞིག་གསུངས་པས་དེའི་ནུབ་མནལ་ལམ་དུ་སྲིན་པོ་རིའི་བདེ་མཆོག་རང་འབྱོན་མཇལ་བ་ལ་བྱོན། གཙུག་ལག་ཁང་གི་ནང་དུ་བྱོན་པས། བུད་མེད་སྨ་ར་སེར་པོ་ཅན་ཐོད་པ་ཁྲག་གིས་ཅུང་མ་གང་བ་གཉིས་འདུག་པ་ལ། སྐྱེ་བ་སྔ་མ་ཅི་འདྲར་སྐྱེས་དྲིས་པས། དེ་གཉིས་ན་རེ། ཁྱོད་གཉོས་ཆེན་པོ་ལྷ་ནང་པའི་སྐྱེ་བ་ཡིན་ཟེར། ཁྲག་འདི་ཅི་ཡིན་དྲིས་པས། ངེད་མཁའ་འགྲོ་མའི་སྙིང་ཁྲག་ཡིན། ཨ་ཙ་མ་ཁྱོད་དམ་ཚིག་མེད་པ་ལ་གསང་སྔགས་འཆད་པ་དེ་འདྲ་མ་བྱེད་ཟེར། གསང་སྔགས་བཤད་ཙ་ན་མཁའ་གྲོ་མ་རྣམས་ཀྱི་སྙིང་ཁྲག་འཕོ་བ་ཙམ་གྱི་སྡུག་བསྔལ་ཡོད་པར་སྣང་གསུང་། དེ་ཕྱིན་ཆད་གསང་སྔགས་ཀྱི་ཆོས་ནན་ཆེར་ཞུས་ཀྱང་ཅུང་ཟད་ཙམ་ལས་མི་སྣང་། རྫུན་གསོབ་སྨྲ་བའི་ཡུལ་མིན་པའི། །དཔང་པོའི་གཏན་ཚིགས་འདི་འདྲ་ཉིད། །མ་མཐོང་ཡུས་ཆེ་བླུན་རྨོངས་ལ། །ལྐུགས་པར་འོན་པ་བརྡ་སྤྲོད་ཚུལ། །ལྷ་སར་སྨོན་ལམ་ཆེན་མོའི་དུས་སུ། ནུབ་ཅིག་ཇོ་བོ་རིན་པོ་ཆེའི་དྲུང་མཇལ་བ་ལ་བྱོན། ཇོ་བོའི་ཞལ་ནས་ཆུ་བྱུང་བའི་ཚེ་ཆུ་དེ་གསོལ། པོ་ཏི་བརྒྱའི་ཚིག་དོན་གཉིས་ཀ་ཐུགས་ལ་བཟུང་ནས་འཆད་པར་དམ་བཅས་པའི་དམ་བཅའ་མཐར་ཕྱིན་པའི་པོ་ཏིའི་རྣམ་གྲངས་ནི། ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་ཕྲག་ཉི་ཤུ་ལྔ་པ་(འདི་རྣམས་ཡོད་)ལེའུ་བརྒྱད་ལ། འཕགས་པ་བརྒྱད་སྟོང་པ། ཡོན་ཏན་རིན་པོ་ཆེ་སྡུད་པ། རྡོ་རྗེ་གཅོད་པ། ཤེས་རབ་སྙིང་པོ། མདོ་སྡེ་དགོངས་པ་ངེས་འགྲེལ། ས་ལུ་ལྗང་པའི་མདོ། རྟེན་འབྲེལ་གྱི་མདོ། འཕགས་པ་བཟང་པོ་སྤྱོད་པའི་སྨོན་ལམ། སོ་སོ་ཐར་པའི་མདོ། མདོ་སྡེ་ས་བཅུ་པ། ཆེད་དུ་བརྗོད་པའི་ཚོམས(འདི་ཆོས་ཀྱི་སྐྱོབ་ཀྱི)། མངོན་རྟོགས་རྒྱན། མདོ་སྡེ་རྒྱན། དབུས་མཐའ་རྣམ་པར་འབྱེད་པ། ཆོས་དང་ཆོས་ཉིད་རྣམ་པར་འབྱེད་པ། ཐེག་པ་ཆེན་པོ་རྒྱུད་བླ་མ(འདི་བྱམས་པས)། མདོ་ཀུན་ལས་བཏུས། དབུ་མ་རྩ་ཤེ། རིག་པ་དྲུག་ཅུ་པ། སྟོང་ཉིད་བདུན་ཅུ་པ། རྩོད་ཟློག །ཞིབ་མོ་རྣམ་འཐག དབུ་མ་རིན་ཆེན་ཕྲེང་བ། བཤེས་སྤྲིང་། ཆོས་ཀྱི་དབྱིངས་སུ་བསྟོད་པ། འཇིག་རྟེན་ལས་འདས་པར་བསྟོད་པ། ཤེས་རབ་བརྒྱ་པ། སྐྱེ་བོ་གསོ་ཐིག །མདོར་བྱས། མདོ་བསྲེ(འདི་རྣམས་ཀླུ་སྒྲུབ་ཀྱི)། དབུ་མ་བཞི་བརྒྱ་པ། ཡེ་ཤེས་སྙིང་པོ་ཀུན་ལས་བཏུས་པ། དབུ་མ་འཁྲུལ་འཇོམས། ལག་ཚང་མ། ཆ་ཤས་ཀྱི་ཡན་ལག་གི་རབ་བྱེད(འདི་ལྔ་འཕགས་པ་ལྷས)། སྐྱེས་རབས་སོ་བཞི་པ། སྨོན་ལམ་བདུན་ཅུ་པ། བླ་མ་ལྔ་བཅུ་པ། རྣམ་གཞག་རིམ་པ(འདི་གླུ་དབྱངས་ཀྱི)། དབུ་མ་སྙིང་པོ། རྟོག་གེ་འབར་བ(འདི་གཉིས་ལེགས་ལྡན་འབྱེད་ཀྱི)། རྡོ་རྗེ་སེམས་དཔའི་སྒྲུབ་ཐབས། རྩ་ཤེའི་འགྲེལ་པ་ཚིག་གསལ། དབུ་མ་འཇུག་པ། དེའི་རང་འགྲེལ(འདི་ཟླ་བ་གྲགས་པས)། སྤྱོད་འཇུག བསླབ་པ་ཀུན་ལས་བཏུས་པ(འདི་གཉིས་ཞི་བ་ལྷས)། དབུ་མའི་དེ་ཁོ་ན་ཉིད་ལ་འཇུག་པ(འདི་དཔལ་སྦས་ཀྱི)། བདེན་གཉིས་རྣམ་འབྱེད(འདི་ཡེ་ཤེས་སྙིང་པོས)། དབུ་མ་རྒྱན། སྡོམ་པ་ཉི་ཤུ་པའི་འགྲེལ་པ(འདི་གཉིས་ཞི་བ་འཚོས)། འགྲེལ་པ་དོན་གསལ(འདི་སེང་གེ་བཟང་པོས)། དབུ་མ་སྣང་བ། སྒོམ་རིམ་དང་པོ། བར་པ། ཐ་མ། བྱང་ཆུབ་ལམ་གྱི་སྒྲོན་མེ། སྤྱོད་བསྡུས་སྒྲོན་མ། བདེན་པ་གཉིས་ལ་འཇུག་པ། དབུ་མའི་མན་ངག(འདི་བཞི་ནི་ཇོ་བོ་རྗེ)། ཁྱད་པར་འཕགས་པའི་བསྟོད་པ(འདི་མཐུ་བཙུན་གྲུབ་རྗེ)། ལྷ་ལས་ཕུལ་བྱུང་གི་བསྟོད་པ(འདི་བདེ་བྱེད་བདག་པོས)། ཐེག་པ་ཆེན་པོ་ཀུན་ལས་བཏུས་པ། མངོན་པ་ཀུན་ལས་བཏུས་པ། བྱང་ས་ཚུལ་ཁྲིམས་ཀྱི་ལེའུ(འདི་བཞི་ཐོགས་མེད་ཀྱི)། མངོན་པ་མཛོད། ཕུང་པོ་ལྔའི་རབ་བྱེད། རྣམ་བཤད་རིག་པ་ལས་གྲུབ་པའི་རབ་བྱེད། ཉི་ཤུ་པ། སུམ་ཅུ་བ། རྟེན་འབྲེལ་མདོའི་འགྲེལ་པ། ཚོགས་ཀྱི་གཏམ། ཡོན་ཏན་བདུན་བརྗོད་པའི་གཏམ(འདི་དགུ་དབྱིག་གཉེན་གྱི)། སློབ་སྤྲིངས་ཡོན་ཏན་མཐའ་ཡས་པར་བསྟོད་པ། བརྒྱད་སྟོང་དོན་བསྡུས། ཚད་མ་ཀུན་ལས་བཏུས། དམིགས་པ་བརྟག་པ་རྩ་འགྲེལ་གཉིས། རིགས་པ་ལ་འཇུག་པའི་སྒོ(འདི་ལྔ་ཕྱོགས་གླང་གི)། ཚད་རྣམ་འགྲེལ། རྣམ་ངེས། རིགས་ཐིགས། གཏན་ཚིགས་ཐིགས་པ། འབྲེལ་པ་བརྟག་པ། རྒྱུད་གཞན་གྲུབ་པ། རྩོད་པའི་རིགས་པ་ཕྱི་རོལ་དོན་འགྲུབ། རིགས་པ་ལ་སྦྱོར་བ། སྐད་ཅིག་མ་གྲུབ་པ། གཞན་སེལ་བརྟག་པ(འདི་གཉིས་ཆོས་མཆོག་གི)། ཤེར་ཕྱིན་མན་ངག །ནང་གི་ཁྱབ་པ(འདི་གཉིས་སའི་ཤནྟི་པའི)། འདུལ་བ་མདོ་རྩ་བ། ཀརྨ་ཤ་ཏཾ། འདུལ་བ་སུམ་བརྒྱ་པ། ཀ་རི་ཀ་ལྔ་བཅུ་པ་སྟེ(འདི་ཁ་ཆེ་དགེ་འདུན་བཟང་པོས)། མདོར་ན་མདོ་དང་བསྟན་བཅོས་པོ་ཏི་བརྒྱ་འཆད་པར་ཐུགས་དམ་བཅས་ནས། པོ་ཏི་བརྒྱ་ཐུགས་ལ་བཟུང་ནས། རང་རང་གི་འགྲེལ་བཤད་བོད་མཁས་པ་དག་གི་བཤད་སྲོལ་དང་བཅས་པའི་བཤད་པ་ཞིབ་རྒྱས་མཐར་ཕྱིན་པ་མཛད་པ་འདི་ནི་སྔར་སུ་གང་གིས་ཀྱང་མཛད་པ་མཐོང་བ་ལྟ་ཞོག །ཐོས་པ་ཙམ་ཡང་མི་སྲིད་པའི་རྣམ་པར་ཐར་པ་ཕུལ་དུ་བྱུང་པའོ། ། ལེགས་པར་སྦྱངས་པ་དཔེ་གཞག་གི། །རྣམ་འབྱེད་གྱུར་པ་འདི་ལྟ་ན། །བཅོ་བརྒྱད་གྲངས་ཀྱི་ཆོག་འཛིན་ཙམ། །སྙིགས་མའི་མཁས་རློམ་ཡ་རེ་ཚ། །རྗེའི་གསུང་ལས། མཚན་ཉིད་པའི་ལུགས་ཀྱི་ངེད་རང་དད་བརྩོན་མི་ཞན་ཙམ་ཡིན། ལྕེ་ཐོག་ནས་མ་ཎི་དུང་འགྱུར་ཅིག་འཁྲུལ་མེད་སོང་བ་ཡིན་ཞེས་ངོམས་ངོམས་གནང་། ཕྱག་རྫས་གང་ཡོད་ཆ་གསུམ་དུ་བགོས་ནས། ཆ་གཅིག་ཕྱག་དཔེ་བཞེངས་པ། ཆ་གཅིག་སྨན་ཚུལ། ཆ་གཅིག་གྲྭ་པའི་སྐྱོང་དར། དགེ་འདུན་གྱི་ཞབས་ཏོག །དུས་རྒྱུན་དུ་མཛད། ལོངས་སྤྱོད་དོན་ཡོད་དོན་ལྡན་པ། །གསེར་འགྱུར་གྱིས་སྦྱངས་ལྕགས་ཁམས་མཚུངས། །ཕན་དགོངས་མཛད་པའི་རང་བཞིན་ནི། །འགྲོ་བའི་རེ་སྐོང་ཨ་ཤྭ་ཐ། །ཟླ་བཅུ་གཉིས་པའི་དགུན་ཆོས་ཀྱི་མཇུག་ལ་རྩེ་ཁ་བས་གདན་དྲངས། དེ་ནས་སྟོད་ལུང་མདའ་རུ་དཔོན་ནམ་མཁའ་རྒྱ་མཚོ་སྐུ་མཆེད་པས་གདན་དྲངས་ནས། གཞིས་ཀར་ལོ་གསར་ལ་འདི་ནས་ཕེབས་པ་མཛད། ལོ་གསར་སྨོན་ལམ་ལ་སྙན་ཞུས་བྱུང་དུས་ད་ལན་ཅིས་ཀྱང་འགྲོ་དགོས། ད་ལན་ཙམ་ཡིན་གསུང་བྱོན་ནས། ཕྱི་སྐོར་ལ་བྱོན་དུས་ངེད་ལུས་ལྕི་བས་བསྐོར་བ་མང་པོ་མི་འགྲུབ་པར་འདུག །སྔར་བསྐོར་བ་འབུམ་གཏེར་ལྷག་པ་གྲུབ་ཡོད་པས་བསྐོར་བའི་ཆ་དེ་ལ་བསྡུ་དགོས་པར་འདུག་གསུང་། དེར་ཀུན་ལ་དུས་ད་རེས་ལས་ཨེ་མཇལ་མི་ཤེས་པས་གསུང་། དེ་ནས་པོ་ཏ་ལར་སྤྱན་དྲངས་ཞག་གསུམ་བཞུགས། འབྲས་སྤུངས་སུ་ཕེབས་མ་ཐག་སྐུ་རིམ་བསྒྲུབས་པས། གཉོས་ཆེན་པོ་ལྷ་ནང་པ་ལྷ་ཕུར་སྙུང་པ་ན་གྲྭ་པ་རྣམས་ཀྱི་ཡུན་རིང་པོའི་བར་དུ་སྐུ་རིམ་ལ་འབད་པས་ཁྱེད་རང་རྣམས་ཀྱིས་བླ་མའི་དོན་དུ་སྐུ་རིམ་ལ་འབད་པས་སྐྱེ་བ་ཀུན་ཏུ་ཐེག་པ་ཆེན་པོའི་དགེ་བའི་བཤེས་གཉེན་དང་མཇལ་བའི་རྟེན་འབྲེལ་འགྲིགས་པ་ཡིན་གསུང་ངོ་ཟེར། གཉོས་ཀྱི་མགོན་པོ་ཏྲཀྵ་ནག་པོ་སྐྱེལ་ལ་བྱོན་ནས་འདུག ངེད་ད་རེས་མི་འཚོ་ངེས་ཀྱི་ཚེ་འདིར་གཏོར་མ་འཐེབ་ཀྱུ་ཅིག་སྦྱིན་མ་མྱོང་ཡང་། སྔོན་རྒྱལ་བ་ལྷ་ནང་པར་སྐྱེས་དུས་བསྟེན་པའི་དམ་ཚིག་ལ་དགོངས་པ་ཡིན་པར་འདུག་གསུང་། ད་ལན་ཀྱི་སྐུ་རིམ་སྒྲུབ་ཚུལ་འདི་འགངས་ཆེ་གསུང་། སྨན་པ་གཅིག་གདན་དྲངས། ཕྱག་རྩ་ལ་བརྟག་པ་བྱས་པས་བཞུགས་པའི་རྩ་ཡེ་མི་འདུག །ཕལ་པ་ཡིན་ན་ཞག་བཅུ་ཚུན་ལས་མི་འཚོ། ཐུར་སེལ་གྱེན་དུ་ལོག་འདུག་པས་དེའི་དཔྱད་ཞུས་པས་ཨེ་ཆོག་ཞུས་པས། གོམས་པའི་རྟེན་འབྲེལ་གཡེར་པོ་ཆེ། །རྣལ་འབྱོར་ལམ་གྱི་རྟགས་སུ་མཚོན། །ཐུར་སེལ་གྱེན་དུ་ལོག་པ་ན། །སྙིང་གི་ན་ད་བསྐྱོད་པར་བྱེད། །ཟེར་བ་ཡིན་སྙིང་ཁར་རླུང་དབུ་མར་ཞུགས་གནས་ཐིམ་གསུམ་བྱས་པས་ལྷན་སྐྱེས་འཆི་བ་འོད་གསལ་མ་བུ་བསྲེ་བ་ཡིན་སྣང་གསུང་། བསྙུང་བའི་རིང་ལ་བདག་གཞན་བརྗེ་བའི་བྱང་ཆུབ་ཀྱི་སེམས་རིན་པོ་ཆེ་ལ་ཐུགས་དམ་གྱི་མཐིལ་དུ་མཛད། སྤྱོད་འཇུག་གི་ལེའུ་དེ་རྒྱུན་དུ་གསུང་། སྐབས་འགར་མནལ་དུ་སོང་དུས། ཨོྃ་ཨཱཿཧཱུྃ་ཧོ་ཀྵ་མ་ལ་ཝ་ར་ཡ་ཧཱུྃ་ཕཊ་ཅེས་པའི་ཞལ་ནས་ཤར་ར་ར་གསུང་། མནལ་སད་མ་ཐག་ཐུགས་དྲན་གྱི་ཟིན་པ་ན་གཞན་གྱི་ཚོར་བ་ཡེ་མི་འདུག་གསུང་། བཀའ་བཞི་པ་གསང་ཆོས་རྒྱལ་བའི་ཐུགས་དམ་དུས་འཁོར་གྱི་སྐུ་ཆུང་བ་ཅིག་ཡོད་པ་དེ་ངའི་བླ་མའི་ཐུགས་དམ་ཐང་ཀ་ཡིན་གསུང་བ་སྐད་མཛད་ནས་སྐུ་མདུན་གྱི་ཀ་བ་ལ་རྒྱུན་དུ་བཞུགས་སུ་གསོལ། སྔགས་སྐུ་གཞན་རྣམས་ཀྱི་ཞལ་ཁེབས་ཕྱེ་ནས་འཇོག་ན་ཡང་། དུས་འཁོར་གྱི་ཐང་སྐུ་ཆེན་མོ་རྒྱུན་དུ་མ་ཕྱེ་བར་འཇོག །གལ་ཏེ་གཞན་གྱིས་ཕྱེ་ན་ཡང་དེའི་ཞལ་ཁེབས་མ་འབྱེད་ཅེས་ཞལ་ཏ་ནན་ཅན་གནང་། ཡང་མནལ་དུ་སོང་བ་འདྲ་བ་ཅིག་བྱུང་བ་ལ། ལྷ་རྗེས་མནལ་མཛད་ན་མི་དགའ་ལགས་ཞུས་པ་ན། གཉིད་ལོག་པ་མིན། སྒོམ་བྱེད་པ་ཡིན་ཁྱེད་ཀྱི་ཐུགས་ལ་སྒོམ་མི་ཤེས་སྙམ་པ་འདུག་སྟེ། ན་རོ་ཆོས་དྲུག་སྒོམ་པ་ལ་ང་ལས་མཁས་པ་མེད་པས། དེ་འདྲའི་ཐུགས་རྟོག་མ་མཛད་གསུང་། དེ་དུས་ལྷ་རྗེའི་བསམ་པ་ལ་རྗེ་པས་སྤྱོད་འཇུག་གི་སྨོན་ལམ་གྱི་ཚིགས་བཅད་རྒྱུན་དུ་གསུང་། སྤྱན་ཆབ་མང་དུ་སྟོན་པ་ན་མཚན་ཉིད་པ་འདི་ཚོ་མཁས་ཀྱང་སྒོམ་མི་ཤེས་པར་སྨོན་ལམ་རེ་ཙམ་འ